उसके आदेशात्मक लहज़े पर मैं हैरान थी और उसे देख कर ऐसा भी लगा कि हमारी बातों से उसकी पूजा में व्यवधान पड़ रहा है। मैंने उससे उसका नाम जानना चाहा। उसने बतलाया नहीं और शिवलिंग पर चढ़े फूल पत्ती चावल एक तरफ समेटने में लगी रही। बच्ची के हठ के आगे हमारी एक नहीं चली। बहुत मन से शिव के लिए लाए हुए गुड़हल के फूलों की टोकरी आखिरकार हमने उठायी और फिर गणपति को समर्पित कर दी। तभी हमें मंदिर के अंदर साफ-सफाई करती हुई एक महिला वहाँ दिखी। मैंने उस महिला से छोटी बच्ची की ओर इशारा करते हुए पूछा - क्या वह आपकी बच्ची है? उसने उसे देखते हुए मुस्कुरा कर कहा - हाँ !.कहने को तो बेटी है, वैसे सास है मेरी।